Sekolah Menengah Kebangsaan Meranti

Sekolah Menengah Kebangsaan Meranti (Jawi: سكوله منيڠه كبڠسأن مرنتي; singkatan: SMK Meranti) ialah sebuah sekolah menengah kebangsaan yang terletak di Kampung Meranti, Pasir Mas, Kelantan. Sekolah ini dibuka pada 1 April 1974 dan dirasmikan oleh Tan Sri Mohammad bin Yaacob, Menteri Pelajaran Malaysia ketika itu.

Pada tahun 2009, SMK Meranti mempunyai 603 pelajar lelaki dan 505 pelajar perempuan, menjadikan jumlah keseluruhan 1,108 orang murid dengan 74 orang guru.

Menjelang Oktober 2024, Sekolah Menengah Kebangsaan Meranti mencatat jumlah murid seramai 800 orang dengan 74 orang guru.  

Sebagai perbandingan, direktori lain pada tahun-tahun sebelumnya mencatat antara 751 hingga 857 pelajar dan kira-kira 71-76 guru.

 Sejarah 
SMK Meranti pada mulanya dikenali sebagai Sekolah Menengah Rendah Meranti. Ia ditubuhkan pada 2 Januari 1965 di bawah sistem "Sekolah Aneka Jurusan".  

Pada peringkat awal, murid-murid sekolah ini belajar pada sebelah petang dengan menumpang bangunan Sekolah Kebangsaan Meranti. Guru besar pertama ialah En. Abdullah bin Yusoff.  

Pada tahun pertama penubuhan, sekolah ini menampung 77 orang murid Tingkatan Satu dengan tenaga pengajar seramai empat orang. Jumlah murid meningkat kepada lebih 200 orang dalam tahun kedua dan ketiga, merangkumi Tingkatan Satu hingga Tingkatan Tiga. Murid sulung menduduki Peperiksaan SRP pada 1967, dengan keputusan yang menggalakkan walaupun kekurangan kemudahan pada masa itu.  

 Banjir 2024 
Pada 27 November 2024, SMK Meranti antara sekolah yang terjejas teruk akibat banjir gelombang pertama Monsun Timur Laut. Banjir sedalam hampir satu meter menyebabkan 21 bilik darjah dan kemudahan lain seperti bengkel, makmal sains dan studio pembelajaran rosak.  

Sebahagian perabot dan kelengkapan sekolah seperti kerusi, meja, rak kayu serta pagar belakang sekolah turut musnah dihanyutkan arus deras.  

Akibat kejadian itu, sesi persekolahan bersemuka dihentikan sementara dan diganti dengan Pengajaran dan Pembelajaran di Rumah (PdPR). Seramai 136 calon Sijil Pelajaran Malaysia (SPM) pula ditempatkan di Kolej Vokasional Pasir Mas bagi meneruskan peperiksaan.

 Pencapaian 
 Johan Majlis Sukan Sekolah Sekolah Daerah (MSSD) selama 9 tahun berturut-turut.  

 Alamat 
 Sekolah Menengah Kebangsaan Meranti  
 Kampung Meranti  
 17010 Pasir Mas, Kelantan  
 Telefon: +609-7976327  
 Faks: +609-7976327  

 Pautan luar